與可許惠所畫舒景以詩督之
作者：蘇洵
朝代：宋

paragraphs: 枯松怪石霜竹枝，中有可愛知者誰。
我能知之不能說，欲說常恐天真非。
羨君筆端有新意，倏忽萬狀成一揮。
使我忘言惟獨笑，意所欲說輒見之。
問胡爲然笑不答，無乃君亦難爲辭。
晝行書空夜畫被，方其得意尤若癡。
紛紛落紙不自惜，坐客爭奪相謾欺。
貴豪滿前謝不與，獨許見贈憐我衰。
我當枕簟卧其下，暮續膏火朝忘炊。
門前剝喙不須應，老病人誰稱我爲。